PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Venäjän Ukrainaa vastaan käymän raa’an hyökkäyssodan viimeaikainen eskaloituminen osoittaa, että Venäjä on vakaasti päättänyt rikkoa Ukrainan perusoikeuksia, jotka liittyvät itsenäisyyteen, suvereniteettiin ja alueelliseen koskemattomuuteen sen kansainvälisesti tunnustettujen rajojen sisällä, ja tuhota sen elinkelpoisuuden valtiona. Ukrainan kansan maataan puolustaessaan osoittama rohkeus ja päättäväisyys ansaitsevat syvän kunnioituksen ja kiitollisuuden.

EU, sen jäsenvaltiot ja eurooppalaiset rahoituslaitokset ovat saaneet Venäjän hyökkäyssodan alusta lähtien Team Europe -lähestymistavan mukaisesti liikkeelle 19,7 miljardia euroa Ukrainan taloudellisen, sosiaalisen ja rahoituksellisen selviytymiskyvyn tukemiseen. Tähän sisältyy unionin talousarviosta myönnettävä tuki (12,4 miljardia euroa), mukaan lukien makrotaloudellinen rahoitusapu ja Euroopan investointipankin ja Euroopan jälleenrakennus- ja kehityspankin tuki, joka on taattu kokonaan tai osittain EU:n talousarviosta, sekä jäsenvaltioiden myöntämä lisärahoitus (7,3 miljardia euroa).

EU:n talousarviosta on vuodesta 2014 alkaen annettu Ukrainalle kattavaa uudistus- ja investointitukea erityisesti Euroopan naapuruusvälineen ja naapuruus-, kehitys- ja kansainvälisen yhteistyön välineen kautta. Tämä tuki on Venäjän hyökkäyssodan alusta lähtien suunnattu uudelleen erityisesti hätäapuun ja yhä enemmän myös vaurioituneiden tai tuhoutuneiden kansallisten ja kunnallisten infrastruktuurien ja asuntojen palauttamiseen ennalleen. Tätä tukea on hyvin tärkeää täydentää edelleen makrotaloudellinen rahoitusapu plus -välineen kautta esimerkiksi uudistuksilla, jotka liittyvät Ukrainan EU-jäsenyyden valmisteluun tähtääviin uudistuksiin.

Lisäksi neuvosto on tehnyt päätöksen Ukrainan asevoimien tukemisesta Euroopan rauhanrahastosta 3,1 miljardilla eurolla sekä Ukrainaa tukevasta sotilaallisesta avustusoperaatiosta, johon osoitetaan 0,1 miljardia euroa yhteisiin kustannuksiin ja jonka tarkoituksena on kouluttaa aluksi 15 000 sotilasta. EU ja sen jäsenvaltiot ovat myös toimittaneet poikkeuksellista hätäapua luontoissuorituksina unionin pelastuspalvelumekanismin kautta, mikä on ollut suurin hätäoperaatio mekanismin perustamisen jälkeen. Ne ovat myös kanavoineet miljoonia hätäaputarvikkeita Ukrainaan ja lähialueelle.

Venäjän hyökkäyssodan aiheuttama vahinko Ukrainan taloudelle, kansalaisille ja yrityksille on valtava. Kansainvälinen valuuttarahasto ennustaa, että Ukrainan talous voi lyhyellä aikavälillä tämän vuoden loppuun mennessä supistua reaalimääräisesti jopa 35 prosenttia. Inflaatio on kiihtynyt, ja sen odotetaan nousevan 30 prosenttiin vuoden 2022 loppuun mennessä, mikä johtuu tavaroiden niukkuudesta, toimituksiin liittyvistä logistisista haasteista ja valtion tarpeiden rahoittamisesta luomalla rahaa.

Venäjä jatkaa sotaa, minkä vuoksi Ukrainan lyhyen aikavälin rahoitustarpeiden odotetaan olevan merkittäviä vuonna 2023. Ukrainan viranomaisten äskettäin yhteistyössä Kansainvälisen valuuttarahaston kanssa esittämien arvioiden mukaan rahoitusvaje on vuonna 2023 jatkuvasti 3–4 miljardia euroa kuukaudessa. Ukrainan lyhyen aikavälin rahoitustarpeet tulevat olemaan jatkossakin suuret, jotta se voi pitää yllä valtion keskeisiä toimintoja, varmistaa makrotaloudellisen vakauden ja palauttaa ennalleen Venäjän käynnistämän sodan tuhoaman kriittisen infrastruktuurin. Siksi on ratkaisevan tärkeää, että uusi tuki saadaan käyttöön mahdollisimman nopeasti.